Ses studente geskors ná UK-betogingsFoto: Verskaf Max Price, visekanselier van die Universiteit van Kaapstad, het Woensdag gesê ses studente is geskors ná die gewelddadige betogings wat Dinsdagaand by die universiteit uitgebreek het. “Ons het aanvanklik gesê dat agt studente geskors is, maar dit was eintlik net ses aangesien twee nie vir die akademiese jaar geregistreer was nie,” het Price gesê. Price het die media toegespreek ná ŉ onstuimige nag op die kampus waarby die polisie, private veiligheidsmaatskappye en die RhodesMustFall-beweging (RMF) betrokke was. Nadat die RMF geweier het om te voldoen aan ŉ opdrag van die universiteit – dat ŉ plakkershut wat vroeër vandeesweek in Residence-weg opgerig is, verwyder word – het betogings op die kampus uitgebreek. Foto: Verskaf Die polisie moes naderhand skokgranate en rubberkoeëls afvuur terwyl personeel van die veiligheidsmaatskappy die studente verwyder het. Minstens drie studente is in hegtenis geneem insluitend die prominente RMF-lid Athabile Nonxuba. Die studente het ook skilderye, ŉ bakkie en bus van die Jammie-pendeldiens aan die brand gesteek. “Hierdie is nie ŉ aanvaarbare vorm van betoging nie. Studente kan heeltemal uit die universiteit geskors word,” het Price gesê. Hy het dit egter duidelik gemaak dat die ses studente tans voorlopig vir die volgende 72 uur geskors is om hul kans te gee om hul kant van die saak te stel. Die plakkershut is Maandag opgerig glo in protes teen diskriminasie teen swart studente. Die RMF-beweging beweer dat swart studente op waglyste geplaas word vir verblyf terwyl wit buitelandse studente voorkeur kry. Die universiteit het ontken dat daar teen studente gediskrimineer word, maar het erken dat daar ŉ tekort aan studenteverblyf is wat hulle tans probeer oplos. Intussen het die RMF-lede Woensdag weggebly van die kampus terwyl sommige by die Wynberg-landdroshof bymekaargekom het om die studente wat in hegtenis geneem is, te ondersteun.